b"\n_START_ARTICLE_\nLliga Adri\xc3\xa0tica de b\xc3\xa0squet\n_START_SECTION_\nHist\xc3\xb2ria\n_START_PARAGRAPH_\nLa lliga es cre\xc3\xa0 l'any 2001 amb 12 equips procedents de l'antiga Iugosl\xc3\xa0via, amb l'objectiu de buscar una competici\xc3\xb3 de m\xc3\xa9s nivell que les respectives lligues nacionals. La temporada 2002-03, el Maccabi Tel Aviv s'un\xc3\xad a la lliga substituint a un dels clubs fundadors. La temporada seg\xc3\xbcent el Maccabi abandon\xc3\xa0 la lliga per\xc3\xb2 aquesta fou ampliada a 14 equips. El 2004-05 dos clubs m\xc3\xa9s s'uniren a la lliga, que fou redu\xc3\xafda de nou a 14 la temporada 2005-06. Posteriorment, i en funci\xc3\xb3 a les vacants, s'ha acceptat les sol\xc2\xb7licituds d'inscripci\xc3\xb3 del Szolznoki Olaj d'Hongria i del Levski Sofia de Bulg\xc3\xa0ria, que han participat fins a l'edici\xc3\xb3 2014-15._NEWLINE_La temporada 2017-18 la lliga es torn\xc3\xa0 a reduir a 12 equips.\n_START_SECTION_\nCompetici\xc3\xb3\n_START_PARAGRAPH_\nLa lliga adri\xc3\xa0tica es disputa en dues fases. La lliga regular enfronta als clubs en una doble volta tots contra tots. Els primers classificats d'aquesta fase es classifiquen per la segona, que es disputa en rondes eliminat\xc3\xb2ries fins a arribar al campi\xc3\xb3._NEWLINE_Entre el 2002 i el 2004, quatre clubs es classificaven pels playoffs disputant una anomenada final four o final a quatre. A partir del 2005 es classifiquen vuit equips per la fase de playoff, en eliminat\xc3\xb2ries a partit \xc3\xbanic, a causa de la congesti\xc3\xb3 dels calendaris. A partir de la temporada 2008-09 es va tornar al sistema de final four a partit \xc3\xbanic a la pista del guanyador de la fase de grups. A partir de la temporada 2014-15, es torna al sistema de play-off, disputant-lo els quatre primers classificats de la fase regular, amb les semifinals al millor de 3 partits i la final al millor de 5._NEWLINE_El campi\xc3\xb3 obt\xc3\xa9 la participaci\xc3\xb3 per la seg\xc3\xbcent edici\xc3\xb3 de l'Eurolliga de b\xc3\xa0squet.\n_START_SECTION_\nParticipants\n_START_PARAGRAPH_\nActualment, la participaci\xc3\xb3 en aquesta competici\xc3\xb3 s'assoleix amb un sistema mixt que combina els millors classificats en les lligues nacionals de S\xc3\xa8rbia, Cro\xc3\xa0cia, BiH i Eslov\xc3\xa8nia amb invitacions. El nombre de places assignades directament a cada lliga varia funci\xc3\xb3 dels resultats que obtinguin els clubs de cada pa\xc3\xads en la fase regular. Per a la temporada 2015-16, els clubs invitats han estat el KK Union Olimpia de Ljubljana (Eslov\xc3\xa8nia), que no va aconseguir la classificaci\xc3\xb3 directa en la seva participaci\xc3\xb3 en la lliga eslovena, el KK Buducnost de Pogdorica (Montenegro), un habitual en la competici\xc3\xb3 i el Sutjeska de Niksic (Montenegro), procedent d'un torneig previ de classificaci\xc3\xb3._NEWLINE_El darrer classificat en la fase regular perd el dret a participar en la seg\xc3\xbcent edici\xc3\xb3, malgrat que hagi pogut obtenir-la a partir de la seva classificaci\xc3\xb3 a la respectiva lliga nacional._NEWLINE_Per evitar la saturaci\xc3\xb3 de partits, els participants estan exclosos de participar en la primera fase de les competicions nacionals, incorporant-se \xc3\xbanicament en una segona fase i en el grup de classificaci\xc3\xb3 pels play-offs pel t\xc3\xadtol."